3.5.2023
MT
Il-Ġurnal Uffiċjali tal-Unjoni Ewropea
C 157/55
4.
jenfasizza r-rwol ewlieni tal-awtoritajiet lokali u reġjonali fl-abbozzar konġunt tal-pjani nazzjonali ta’ restawr, l-identifikazzjoni ta’ żoni ta’ restawr u d-definizzjoni ta’ indikaturi bbażati fuq il-prijoritajiet lokali u l-ħtiġijiet tal-komunità, il-kofinanzjament pubbliku u privat, l-involviment tal-partijiet ikkonċernati u tal-pubbliku, u t-twettiq ta’ azzjonijiet ta’ restawr lokali, integrati u bbażati fuq il-post; jenfasizza r-rwol ewlieni tal-awtoritajiet lokali u reġjonali fil-monitoraġġ u r-rapportar dwar il-progress lejn il-miri għall-ekosistemi urbani u ekosistemi oħra li jaqgħu fil-limiti tal-unitajiet amministrattivi lokali; jenfasizza l-importanza li jiġi żgurat li l-monitoraġġ u r-rapportar ma jsirux ta’ piż amministrattiv eċċessiv u li l-għodod diġitali jkunu jistgħu jintużaw biex jiffaċilitaw ix-xogħol; 5.
jinsisti li l-awtoritajiet lokali u reġjonali għandhom jiddefinixxu ż-żoni ħodor urbani fil-mira u l-ħtiġijiet ta’ żvilupp kwantitattivi u kwalitattivi tagħhom, u jqisu wkoll l-iżvilupp urban integrat lokali, fi sħubija mill-qrib mal-Istati Membri u mal-awtoritajiet ta’ ġestjoni, biex jiżguraw li jitqiesu l-kundizzjonijiet lokali f’termini ta’ struttura urbana u n-natura, kif ukoll jiżguraw approċċ ġust għar-restawr fiż-żoni urbani u periurbani; 6. iħeġġeġ lill-Istati Membri jiżguraw li l-pjani nazzjonali ta’ restawr iqisu l-kundizzjonijiet u l-karatteristiċi soċjoekonomiċi, ġeografiċi u ambjentali taż-żona lokali inkwistjoni, il-komunità lokali u l-kuntest reġjonali, kif ukoll il-ħtiġijiet rilevanti ta’ restawr, b’mod partikolari fir-rigward tal-ekosistemi ferm vulnerabbli bħar-reġjuni ultraperiferiċi, il-gżejjer, reġjuni muntanjużi, torbieri u artijiet mistagħdra, jew żoni oħra li għandhom ħafna speċijiet endemiċi jew mhedda, kif ukoll l-ekosistemi urbani; jappella sabiex fil-Liġi tal-UE dwar ir-Restawr tan-Natura jkun hemm enfasi espliċita fuq l-ekosistemi partikolarment vulnerabbli, u li jiġu rikonoxxuti l-kundizzjonijiet partikolari u l-ħtiġijiet ta’ restawr tagħhom; 7.
jinsisti li tiġi rikonoxxuta l-importanza tal-interazzjonijiet bijokulturali fit-tiswir tal-identitajiet lokali u fil-promozzjoni ta’ pajsaġġi tal-biedja ta’ valur kulturali u naturali għoli, peress li dawn jirrappreżentaw il-qofol tas-suċċess biex l-identità kulturali tintrabat mill-ġdid mal-ekosistemi fuq skala globali; 8. jilqa’ l-fatt li l-Kummissjoni Ewropea inkludiet valutazzjoni tal-impatt estensiva fil-Liġi tal-UE dwar ir-Restawr tan-Natura, li għandha x’taqsam mal-applikazzjoni kemm tas-sussidjarjetà kif ukoll tal-proporzjonalità.
Ir-raġunament mogħti dwar il-valur miżjud Ewropew tal-proposta u l-introduzzjoni ta’ miżuri li jirriżultaw mill-kompetenzi tal-UE fl-oqsma tal-ambjent u t-tibdil fil-klima huwa f’konformità mal-prinċipji tas-sussidjarjetà u tal-proporzjonalità.
Madankollu, il-KtR jirrimarka li l-effetti diretti u indiretti tal-Artikolu 6, bħall-konsegwenzi finanzjarji u l-impatt fuq l-amministrazzjoni interna u s-sistema ġudizzjarja tal-Istat Membru, mhumiex speċifikati; 9. jenfasizza r-rwol indispensabbli tal-ekosistemi bħala ħażniet tal-karbonju u protezzjoni kontra l-impatti tat-tibdil fil-klima.
Dan ma jeħtieġx biss li jintemmu prattiki dannużi, bħad-deforestazzjoni tal-foresti, l-issiġillar tal-ħamrija jew l-estrazzjoni tal-pit, iżda wkoll il-protezzjoni u r-rikostruzzjoni mmirati, bħar-restawr ta’ nixxigħat, torbieri u artijiet mistagħdra; 10. josserva li r-Regolament jeħtieġ li jqis iċ-ċirkostanzi u l-punti tat-tluq differenti, kemm fil-livell nazzjonali kif ukoll f’dak lokali, f’termini ta’, pereżempju, diviżjoni amministrattiva, densità u żoni ekoloġiċi, kif ukoll ħtiġijiet lokali u nazzjonali; jemmen li għandhom jissaħħu l-approċċi integrati għall-iżvilupp urban u komunitarju fil-livell lokali għandhom, u li jeħtieġ li d-definizzjonijiet u l-livelli ta’ rekwiżiti jkunu ċari u rilevanti fl-Unjoni kollha; 11. jenfasizza l-ħtieġa li l-bliet u l-muniċipalitajiet iżidu r-reżiljenza tagħhom għall-klima billi jipproteġu, jippromovu u jirrestawraw l-infrastruttura blu billi jagħtu ħajja ġdida lill-kanali u lill-ixmajriet u joħolqu passaġġi tal-ilma; jistieden lill-Istati Membri, fi ħdan il-qafas ta’ dan ir-Regolament, biex jiżguraw li l-bliet u l-muniċipalitajiet kollha b’aktar minn 20 000 abitant jiżviluppaw, jadottaw u jimplimentaw pjani għall-espansjoni rapida taż-żoni ekoloġiċi u blu; A. Integrazzjoni u koerenza ta’ politika 12. itenni l-importanza li l-Liġi tal-UE dwar ir-Restawr tan-Natura tiġi integrata ma’ politiki u strateġiji lokali, reġjonali u sottonazzjonali oħra eżistenti, u jenfasizza l-ħtieġa ta’ strumenti u mekkaniżmi adegwati biex tissaħħaħ in-natura obbligatorja tal-liġi fil-livell lokali u sottonazzjonali.
Fl-istess ħin, il-KtR jenfasizza li l-kapaċità tal-awtoritajiet lokali u reġjonali li jikkontribwixxu għall-kisba tal-objettivi komuni tan-natura permezz tal-għarfien lokali u s-soluzzjonijiet lokali għandha tiżdied, u mhux tiġi mfixkla.
Minkejja l-istrutturi amministrattivi tal-unitajiet amministrattivi lokali, iż-żoni urbani jeħtieġ li jiġu indirizzati bħala entitajiet funzjonali; 13. jenfasizza li l-miżuri ta’ restawr, speċjalment fil-livell lokali, huma parti mill-azzjoni dwar it-tibdil fil-klima u l-ippjanar urban, li jridu jiġu implimentati mill-bliet u r-reġjuni permezz ta’ politiki ambizzjużi li jmorru lil hinn mill-fruntieri amministrattivi, b’valutazzjoni tal-effettività ġenerali ta’ kull miżura;